
Javni razpis Obnova planinskih objektov na obmejnih problemskih območjih

ODGOVORI NA VPRAŠANJA


1. Podjetje je lastnik objekta, ki je del Slovenske planinske poti in že več kot 30 let gosti planince, vendar trenutno ni vpisan na seznam planinskih koč Planinske zveze Slovenije. Zanima nas, ali je takšen objekt lahko upravičen do prijave na javni razpis, če se na seznam PZS vpiše po objavi javnega razpisa, vendar pred oddajo vloge oziroma pred potekom roka za prijavo. Ali razpis glede datuma oziroma obdobja vpisa objekta na seznam PZS določa kakršne koli dodatne omejitve?

Odgovor:
Objekt mora biti vpisan na seznam planinskih koč Planinske zveze Slovenije najkasneje do poteka roka za prijavo vloge na javni razpis.

2. Prosimo za naslednja pojasnila:
a) Ali je upravičena izvedba SE na strehi sosednjega hleva (30 m stran od planinskega doma), ki je v lasti fizičnih oseb in pašne skupnosti, če je vsa proizvedena elektrika namenjena planinskemu domu, SE ostane v lasti društva, najem strehe z lastniki hleva pa je dogovorjen za najmanj 10 let po zaključku projekta?

Odgovor:
Načeloma da, pod pogojem, da je sončna elektrarna v lasti prijavitelja, da se vsa proizvedena elektrika iz sončne elektrarne porablja izključno za planinski objekt, da je najemna pogodba sklenjena za obdobje najmanj petih let po zaključku projekta, da je pridobljeno pisno soglasje lastnika strehe za izvedbo projekta in seveda, da projekt izpolnjuje vse ostale pogoje in zahteve razpisa.

b) Ali sta najemna pogodba za streho in soglasje lastnikov zadostni pravni podlagi?

Odgovor:
Da.

c) Ali lahko isto društvo na različnih prijavnih rokih prijavi več različnih planinskih objektov?

Odgovor:
Ne.

d) Kako se dokazuje 10-odstotno zmanjšanje specifične rabe primarne energije: z elaboratom gradbene fizike ali kako drugače?

Odgovor:
Z energetsko izkaznico objekta.

e) Ali so upravičeni stroški, nastali in plačani po oddaji vloge v letu 2026, če je sofinanciranje predvideno samo v letu 2027?

Odgovor:
Če je sofinanciranje predvideno v letu 2027, so stroški upravičeni od dneva oddaje vloge na javni razpis do 31. 10. 2027. Izjema so stroški za izdelavo energetske izkaznice, investicijske in projektne dokumentacije, ki so lahko upravičeni od dneva objave javnega razpisa, t.j. od 9. 9. 2026. 

f) Ali je upravičena izvedba ogrevalnega sistema brez OVE (npr. nov energetsko učinkovit kotel na UNP)?

Odgovor:
Da, vendar mora biti nova kurilna naprava energetsko učinkovitejša od stare oz. nov sistem ogrevanja energetsko učinkovitejši od starega.

g) Ali je upravičen nakup generatorja električne energije ki kot vir uporablja naftne derivate za potrebe zanesljivosti delovanja planinskega doma (izpadi SE, konice, rezervni vir).

Odgovor:
Ne.

h) Ali je upravičena sanacija dimnika zaradi izboljšanja požarne varnosti, tudi če ni povezana z menjavo ogrevalne naprave?

Odgovor:
Da.

i) Ali so upravičeni strošek nakup: jedilnih miz in klopi, postelj, vzmetnic, posteljnine?

Odgovor:
Upravičeni so stroški nakupa jedilnih miz in klopi, postelj in vzmetnic. Nakup posteljnine ni upravičen.

j) Ali je upravičena strošek sanacija notranjih tlakov, ometov in opleskov, ki ni posledica ukrepov URE in OVE?

Odgovor:
Da.

k) Ali je upravičen strošek nakup kuhinjske opreme (nape, pečice, hladilniki, zamrzovalne skrinje, štedilniki, pomivalni in pralni stroji)?

Odgovor:
Da.

l) Ali so upravičeni strošek nakup posoda, krožniki, jedilni pribor in ipd. ali se štejejo za drobni inventar?

Odgovor:
Štejejo se za drobni inventar, ki ni upravičen strošek.

m) Ali sta upravičeni strošek sanacija tovorne žičnice za oskrbo koče in zamenjava njenega motorja z energetsko učinkovitejšim?

Odgovor:
Ne.

n) Ali so upravičeni strošek: zunanje jedilne mize in klopi, senčniki, nadstreški, obnova obstoječih teras in pohodnih površin?

Odgovor:
Da, v kolikor se nahajajo na objektu pripadajočih zemljiščih.

o) Ali so upravičeni stroški izvedbe oziroma obnove sistemov za oskrbo s pitno vodo (zajetja, črpališča, cevovodi, hranilniki vode) ter sistemov za odvajanje in čiščenje odpadnih voda (MKČN, greznice in pripadajoči kanalizacijski cevovodi), vključno z zunanjimi gradbenimi deli?

Odgovor:
Kar se tiče sistemov za odvajanje in čiščenje odpadnih voda je odgovor da, so upravičeni, vključno z zunanjimi gradbenimi deli. Pri sistemih za oskrbo s pitno vodo pa so izvedbe oziroma obnove sistemov upravičene, če gre za zmanjševanje izgub ali zmanjševanje porabe pitne vode. O posameznem strošku se bo lahko celovito presojalo šele na podlagi pregleda celotne vloge.

p) Ali so upravičeni energetski pregled, energetski elaborat?

Odgovor:
Upravičeni so stroški izdelave energetske izkaznice objekta.

q) Ali so upravičeni merilna oprema, vzpostavitev energetskega knjigovodstva ter spremljanje in poročanje o porabi energije po zaključku projekta?

Odgovor:
Ne.

r) Ali je mogoče po oddaji vloge popraviti stroškovnik, če se ugotovi, da je bil posamezen strošek pomotoma uvrščen med upravičene? Ali se lahko tak strošek prerazvrsti med neupravičene, ne da bi to vplivalo na odobritev projekta?

Odgovor:
Ne, stroškovnika po oddaji vloge ni mogoče popraviti, razen če bi šlo za očitne računske napake. 

s) Ali za oddajo vloge zadostuje ena informativna ponudba oziroma predračun za posamezno vrsto stroška, ki je podlaga za pripravo stroškovnika in investicijske dokumentacije, občina/društvo pa formalni postopek javnega naročila izvede šele po odobritvi sofinanciranja?

Odgovor:
Da, pravilno razmišljate. Za oddajo vloge zadostuje ena ponudba oz. predračun za posamezno vrsto stroška. Formalni postopek (javno naročilo, pridobivanje ponudb,…) je potrebno izvesti pred nakupom opreme, izvedbo gradnje ali naročilom storitve, dokazila o tem pa je potrebno posredovati ob zahtevku.  

3. Na kateri naslov lahko naslovimo vprašanje, povezano z Javnim razpisom za obnovo planinskih objektov na obmejnih problemskih območjih? Naše vprašanje se nanaša na določanje lokacije objekta oziroma preverjanje, ali se objekt nahaja na upravičenem območju OPO. Zanima nas ali je merodajen uradni naslov objekta ali katastrska občina oziroma parcela, na kateri objekt stoji.

Odgovor:
Vprašanja posredujete na elektronski naslov gp.mlskrr@gov.si, s pripisom »Javni razpis Obnova planinskih objektov na obmejnih problemskih območjih«. Objekt se nahaja na upravičenem območju, če je njegova dejanska lokacija znotraj ene izmed občin, ki so navedene v 4. členu Uredbe o določitvi obmejnih problemskih območij.

4. Zanima nas ali je Dom na Smrekovcu (parcelna številka 73/12, k.o. Bele vode) upravičen do sofinanciranja, glede na to, da z njim upravlja PD Črna na Koroškem?

Odgovor:
Ne, ker je parcela 73/12, k.o. Bele vode v občini Šoštanj, občina Šoštanj pa ne spada v obmejna problemska območja.
